Макъамэ гъунапкъэншэ
Адыгей. Ди лъахэгъу Къэзан Сэтэней (Сати) «Щэнхабзэмрэ ГъащIэмрэ» и социальнэ, творческэ жэрдэмхэмкIэ фондымрэ АР-м щыщ модельер икIи уэрэджыIакIуэ МэкIэр Сусаннэрэ Адыгейм и Къэрал филармонием щагъэлъэгъуащ «Макъамэ гъунапкъэншэ» шоу-программэ гъэщIэгъуэн.
Концертым еплъахэм ар нэхъри гъэщIэгъуэн ящищIащ лъэпкъ макъамэхэм. Апхуэдэуи къызэхуэсахэр ирагъэдэIуащ урысыбзэкIэ, инджылызыбзэкIэ, франджыбзэкIэ, испаныбзэкIэ ягъэзэщIа уэрэдхэм. Макъамэхэри псалъэхэри зытхар МэкIэр Сусаннэщ, елэжьар композитор, оранжировщик цIэрыIуэ Гъуэт Аслъэнщ. Абыхэм ящыщ дэтхэнэми гъуазджэм и теплъэ зэмылIэужьыгъуэхэр къыхощ.
Шоу-программэм кърихьэлIахэм телъыджэ ящыхъуащ езыхэр кIэлъыплъу каллиграфие гъуазджэм хуэIэкIуэлъакIуэ Щауэжь Хьэсэнрэ Краснодар щыщ Апиш Алексейрэ зы концерт номерым къриубыдэу Сэтэней и сурэтыр зэращIар. Езы уэрэджыIакIуэри зыпэмыплъат ар.
УЭРДОКЪУЭ Женя.
